Ńdɔ profɛ́d Elizé á ngālóe m̀bɔ́g yǎ bɔ́n bəprofɛ́d, nyé ai nyé nâ: “Tindígi angə́də́g, nɔŋɔ́ é ndə́g nyī á mɔ́ ó kə̄ á Ramoth yǎ Galaad. 2Éyɔŋ wǎyi kwí, dzə́ŋə́ nə̄ ó yen Yéhu, mɔ́n Yosafat, mɔ́n Nimshi; ǹnyie anə́ wāyén nyē bɔ̌ naa á kódó á zāŋ bod bóé, ó kə ai nyé á etun ndá étēde. 3Eyɔ̌ŋ te o nɔŋɔ́ ndə́g m̀bɔ́n, o soé nyē wɔ́ á ńlō, o kɔ́bɔgɔ nâ: “Ǹtondôbə a kɔ́bɔ̄ nâ: ‘Ai ḿbɔ́n vī, matə́le wa ǹkúkúmá yā Ísraɛ̂l’. Á mvús tě, yáigi m̀bɛ́, ó túb, tə wa tigibi” 4Ńdɔ̄ ndómán profɛ́d, é ngākə̄ á Ramoth yǎ Galaad. 5Á kwí á ngākə kwí, á təm nâ, bədzóē yā ńsāmbá bítá bə́ tɔ̄á êsɔ̌g; nyé nâ: “Mə bələ́ wa m̀bándá, ǎ ńdzōē bod.” Yéhu nyé nâ: “Zá yǎ ábə̄ bíā bə́sə̄ bá ?” Nyé nâ: “Ábə wǎ, ǎ ńdzóe bod.” 6Ńdɔ a ngákódō á sí a nyíán á ndá; ńdɔ ndómán é ngāsoe nyé ḿbɔ́n á ńlō, nyé ai nyé nâ: “Ǹtondôbə Zambá Ísraɛ̂l a dzó nâ: ‘Mawɔ́bɔ wa m̀bɔ́n ńkúkúmá yā áyɔŋ Ńtondôbə, ayɔŋ Ísraɛ̂l. 7Wayi bímī ndá Akhab, ǹtí woe, á sí nə́ mə kun məkǐ bitúgā byáma bəprofɛ́d, ai məkǐ bītúgā bí Ńtondôbə bísə á nyɔ́l Yézabel ai á nyɔ́l ndá bod Akhab. 8Mayi wé á ndá Akhab ǹnóm fám ásə tɔ a nə olɔ̌, tɔ a nə filí mod, á Ísraɛ̂l. 9Mayi bɔ ndá bod Akhab anə́ ndá bod Yéroboam, mɔ́n Nevath, anə́ ndá bod Baésha mɔ́n Ahiya. 10Ńdɔ mvú yáyi dí Yézabel á sí yǎ Ízrêl, təge ai é mod ǎ yī nyé dzəb.” Ńdɔ a ngáyái m̀bɛ́, énye a túb nyɔ́. 11Á kwí Yéhu a ngákwí átān ábə bitúgā bí ńtí wōē, bɔ́ ai nyé nâ: “Yə mam mə́sə̄ mə́ nə mvɔí ? Ású dzé ǹsɔ̌g eki nyɔ́ ā sɔ́ ábə wa ?” Nyé ai bɔ́ nâ: “Myǎyəm mod tě ai ǹkɔ́bɔ wōē.” 12Bɔ́ ai nyé nâ: “Wadug! Tóán bía kad !” Nyé nâ: “A kɔ́bɔ̄ ai ma anə́ ósī, anə́ óka, nyé nâ: Ǹtondôbə a kɔ́bɔ̄ nâ mawɔ́bɔ wa m̀bɔ́n ńkúkúmá yǎ Ísraɛ̂l !”